**IZJAVA PREDSEDNICE REPUBLIKE SLOVENIJE NATAŠE PIRC MUSAR OB PODPISU ODLOKA O RAZPISU VOLITEV POSLANCEV IZ REPUBLIKE SLOVENIJE V EVROPSKI PARLAMENT**

Predsedniška palača, Ljubljana, 23. februar 2024

Velja govorjena beseda.

*Spoštovane državljanke in državljani,*

*spoštovane prebivalke in prebivalci Slovenije,*

*spoštovani predstavniki medijev,*

Z ravnokar podpisanim odlokom o razpisu volitev poslancev iz Republike Slovenije v Evropski parlament se tudi uradno pričenjajo aktivnosti za izvedbo letošnjih evropskih volitev. Skladno s podpisanim odlokom bodo volilna opravila začela teči 11. marca 2024, volitve pa bodo v nedeljo, 9. junija 2024.

Na evropskih volitvah bomo izbirali devet poslancev Evropskega parlamenta iz Slovenije, ki bodo v tej pomembni evropski instituciji v naslednjih petih letih zastopali naše interese. Ob tem poudarjam, da je Evropski parlament edina neposredno izvoljena institucija v Evropski uniji.

Priprave na volitve letos sovpadajo s praznovanjem 20. obletnice vstopa Slovenije v Evropsko unijo. To je tudi priložnost za oceno pomena našega članstva v Evropski uniji. Prepričana sem, da v Sloveniji tudi zaradi članstva v EU živimo bolje, da je naše gospodarstvo zato bolj uspešno, da bolj skrbimo za naše okolje, zrak in vodo, da imajo učenci in učitelji, študenti, profesorji, raziskovalci, ustvarjalci in kulturni delavci več priložnosti.

Zaradi članstva v Evropski uniji se bolje razvija naše kmetijstvo in imamo bolj uravnotežen regionalni razvoj. Zaradi članstva v EU se učinkoviteje bojujemo proti klimatskim spremembam in se hkrati na njih prilagajamo. Z EU je prehod na trajnostno in krožno gospodarstvo hitrejši. Zaradi članstva v EU tudi glas Slovenije v svetu več šteje.

Zato je še toliko bolj pomembno, da izvedbo volitev in tudi udeležbo vzamemo resno. Kot 20-letna članica Evropske unije si ne moremo privoščiti nepotrebnih zapletov pri organizaciji volitev, zato od pristojnih ministrstev pričakujem, da se tega zavedajo in bodo v sodelovanju z Državno volilno komisijo zagotovila pogoje za nemoteno izvedbo volitev. Na nas, državljankah in državljanih, pa je, da se volitev udeležimo v čim večjem številu.

Negativno me je presenetila objava zemljevida EU, kjer se nekaterim evropskim uradnikom očitno še vedno pripeti nedopustna napaka, ko Slovenije ne umestijo med države članice EU. Pohvalno pa je, da so se na to takoj odzvali aktualni evropski poslanci in zahtevali popravek. Upravičeno pa Slovenija pričakuje tudi opravičilo.

Kot predsednica Republike Slovenije bom tudi sama v naslednjih mesecih aktivno pozivala k udeležbi na volitvah. Z ekipo na uradu in v sodelovanju z drugimi institucijami bomo pripravili pogovore z državljani o Evropski uniji in ključnih temah, ki opredeljujejo našo skupno prihodnost. Obiskovala bom srednje šole in fakultete ter druge ustanove. Vesela sem, da podobne aktivnosti načrtujejo tudi drugi državni organi. Naš skupni cilj je, da boste zmožni informirano odločati o izboru poslank in poslancev, ki bodo zastopali naše interese v Evropskem parlamentu.

Moramo se pogovarjati o tem, kakšno Evropo si želimo in kako se bomo soočali z izzivi pred nami. O Evropi se je potrebno pogovarjati. Poučite se o Evropski uniji in mislite Evropo. Hkrati pa bodite pozorni na kampanje lažnih novic, ki bodo predvsem po družbenih medijih poskušale vplivati na vas. Govorili vam bodo, da vaš glas ne šteje. Da je vse že odločeno. Da so vsi politiki enaki. Da Evropski parlament ni pomemben. Vaše mnenje je pomembno. Vzemite svojo prihodnost v svoje roke. Ne dovolite, da bi o vaši prihodnosti odločal nekdo drug. Mislite na Evropo in pojdite na volitve.

*Hvala.*